
2016 m. lapkričio 23 d., Birštono savivaldybės administracijos Didžiojoje salėje vyko mokymai- atviras seminaras korupcijos prevencijos tema: „Dovanos ir kyšio atribojimas: etinės ir teisinės pasekmės“. Seminare dalyvavo Birštono savivaldybės merė, Administracijos direktorius ir jo pavaduotojas, Savivaldybės kontrolierė, Tarybos nariai, Savivaldybės administracijos darbuotojai, įstaigų vadovai ir atstovai.
Paskaitą skaitė Nacionalinės mokėjimų agentūros prie Žemės ūkio ministerijos Rizikų vertinimo ir valdymo departamento Informacijos saugumo valdymo ir korupcijos prevencijos skyriaus vedėjas, lektorius Juozas Berenta. 
Lietuvos gyventojai teigia dažnai susiduriantys su korupcijos apraiškomis įvairiose srityse, tačiau aukštas nepasitikėjimo institucijomis lygmuo, taip pat nereti biurokratizmo atvejai, jiems trukdo spręsti iškilusias problemas teisėtai ir efektyviai. Itin aktualūs buvo klausimai apie tai, ką reikia daryti, kad dovana darbe netaptų našta ir priežastimi įtarti  neskaidria veikla? Kada ir kokias dovanas galima priimti, kada ne? Ar įmanoma mandagiai atsisakyti? Kaip? Kokių įrankių reikia darbuotojui ir institucijai, kad dovana netaptų priežastimi pakeisti darbą? Buvo analizuojami šiai temai aktualūs teisės aktai, Lietuvos Aukščiausiojo teismo išaiškinimai, teismų nutartys bei pateikta praktinių pavyzdžių, sprendimo būdų ir rekomendacijų. 
Mokymų dalyviai supažindinti su naujausiomis tendencijomis antikorupcijos srityje, pateiktos įžvalgos ir pasiūlymai, ką šioje srityje galima būtų daryti geriau. 

